정조 5년
辛丑九月二十一日辰時。上御誠正閣。大臣備局堂上。各司舊任郞廳輪對官同爲入侍時。領議政徐命善。行吏曹判書李衍祥。禮曹判書金熤。兵曹判書李性源。江華留守徐浩修。漢城判尹李命植。刑曹判書金魯鎭。戶曹判書鄭民始。咸春君李昌運。行副司直徐有鄰。行副司直李柱國。行訓鍊院都正李敬懋。左承旨徐有防。右承旨金尙集。左副承旨趙時偉。右副承旨金宇鎭。記事官李祖承。事變假注書李萬榮。記事官金鳳顯。別兼春秋林錫喆。久任郞廳戶曹正郞徐邁修。佐郞趙翼鉉。兵曹正郞李䕫沈基泰。刑曹正郞尹耆東。漢城判官宋翼洙。宣惠廳郞廳沈公猷徐簡修趙鎭憲金鼎鎭。司僕寺僉正李命杰。判官鄭東協。掌藥院主簿李集星。軍資監主簿洪仁基。廣興倉副奉事李普衍。成均館博士金命彦。養賢庫主簿崔大恒。訓鍊都監從事官鄭東浚洪仁浩申光祜宋載德。把摠李栢然。禁衛營從事官徐龍輔閔致協。御營廳從事官金載瓉吳毅常。輪對官尙瑞院副直長李復燮。東部奉事李攀龍。義盈庫奉事李趾馨。東氷庫別提韓慶會。西氷庫別檢趙時淳。典設署別提朴賢秀。司圃署直長韓世裕。議政府司錄白師坤。以次進伏訖。上曰。各該司郞廳。仍在階上。侍從臣則陞堂。可也。上曰。戶曹遺在數爻。何不書入乎。尙集曰。連爲催促。而尙今遲滯。誠爲駭然矣。上曰。此必是政院不卽分付。有此遲滯也。時偉曰。昨已分付。今又申飭。而以計士之不爲待令。不得卽爲書入云矣。上曰。然則郞廳初不發牌乎。時偉曰。郞廳則以聽傳敎入來。故伊時已爲分付矣。上曰。戶判。其知之乎。民始曰。昨者書入。則政院以爲。戶曹則不必書入。仍卽出給云矣。時偉曰。郞廳以爲。御覽元摠數。前已書入。今不必更爲書入云。而昨日所修納數爻。極爲疎漏。故果爲出給矣。上曰。此狀本。洪忠道審覈使密啓也。大臣先爲詳見。可也。頃以先發捕後狀聞事。已有下敎矣。獄情甚緊。其間可以發捕乎。命善曰。此啓本則似是下敎前封發者也。然爲日已久。其間庶可發捕矣。上曰。此非自京擧行之事。可於其處。從長爲之矣。命善曰。然矣。命善仍進前曰。日氣乍寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。誕日受賀。乃是我國朝典禮之所不可廢者。群下忱誠之所不可已者。權停之命。非不仰聖意之攸存。而在臣子飾喜之心。豈不抑鬱乎。上曰。予於豐豫之事。曾有所執矣。不必更說也。熤曰。大臣旣已此事有所陳達。言果是矣。國朝典禮。旣不可廢。群下忱誠。亦不可遏。自今以往。復行舊制。以伸下情。是臣等區區之望也。上曰。是日當倍悲痛。其何以豫大事爲也。更勿提說。可也。上曰。濟州御史事。其果何如耶。大變已爲梟示云。梟示之律。只可行之於軍門。則以惡逆而梟示者。亦有其法乎。此亦不無後弊矣。故將臣張鵬翼。以結案後梟示事。已有定式。則御史之事。太不審愼矣。命善曰。雖未知其間事狀之何如。而至於此事。則似爲徑先矣。上曰。以狀啓觀之。則大張威儀。臨軍梟示云。此必是幾至致斃之境。故不勝痛惡之意。似有此擧矣。然亦關後弊矣。命善曰。此洪忠監司李崇祜分等狀啓也。舒川等三邑置之尤甚。永春等九邑置之之次。公山等四十二邑置之稍實。仍以爲事目給災外。一千三百十六結六十一負。特許加劃。以爲分俵之地。各樣身布。毋論錢木。從民願收捧。堤永淸丹四邑還穀。隨其貿遷。限三分一折式代俸。舒庇兩邑當年條拯劣米。待明年徵納。舊拯劣米。各邑停退者。依昨年例竝停。貢津米分俵者。姑留本邑。待明秋輸納。推奴徵債及尤甚邑罪人定配。限明秋防塞。川浦沙被災者。從實懸錄事。請令廟堂稟處矣。分等依所請施行。災結加請事。今年湖西墻事。較數歲之中。不至於豐歉之判異。則千餘結加請。雖似稍過分數。而事目頒下。係是災前。以其所劃。勢難移排云者。道臣所論。固自有據。此亦依所請施行。身布代捧事。旣許於兩南海西。獨於本道。何必持難。而諸道所納。盡許代錢。則軍門需用之苟艱。亦不可不念。且本道事勢。差勝於西南。就折半木邊。又許折半代錢。而若其各邑所捧多寡。令道臣視綿農優劣。參量磨鍊。俾不失四分一之數。兩邑之拯劣米停退。四邑之三分一代穀。舊拯米之依前竝停。貢津米之仍留本邑。推奴徵債。定配防塞等事。竝依所請施行。至於永災懸錄事。道臣之言。非不良是。而向來有司之臣。筵奏定式。亦必有意見。未過半年。遽又變更。實有銷刻之嫌。今姑置之。狀辭中移減畓米之說。誠甚訝惑。田畓之災名各異。米太之穀色不同。則朝家所不劃之災。道臣何可任意移施乎。雖他道如或有此等弊端。隨現嚴懲之意。叧加申飭。何如。上曰。依爲之。出擧條上曰。洪忠道臣狀啓。果善爲之矣。民情事實。至爲詳明。近來狀辭中。未易得者也。予實嘉之。命善曰。誠如聖敎矣。錦伯狀辭。實爲詳明。其所陳請。亦非難從之事也。上曰。無論尤甚稍實。民事雖爲甚重。軍政亦不可不念。則純錢代捧。殊極可悶。而近日代捧之請。亦多許施。錦伯之請。無或怪矣。命善曰。前以漕船添載事。量度便否。論啓之意。筵稟行會矣。卽見洪忠監司李崇祜狀啓。則以爲。本道漕船體制。視兩南粗鈍。每當駕海。不及於南船之便利。猝以倍敎加載。恐不無過多之慮。今若以元上納八百石。竝雜費裝載千石。則可以適中。如是磨鍊。則元漕船內餘船七隻。當分載傍近邑。田稅六七千石。自明年依此定式施行事。令廟堂稟旨。分付。漕船限前致敗之弊。毋論故敗與否。申明舊典。更爲成節目。上送該曹計料云矣。私賃添載。則不計千石之限。公稅定式。則爲此卜重之慮。般人輩所言。何足取信。而姑且稍減其數。更觀前頭。次第準式。亦不害爲審愼之道。竝雜費滿千石裝載事。依道臣所請施行。未滿限漕船改造之弊。臣之前日所慮。果不誣矣。道臣旣知生弊之源。使之往復該曹。成節目嚴立科條。分付。何如。上曰。依爲之。出擧條上曰。全羅監司以漕船事。於卿無往復之事乎。命善曰。向來論報備局。故使之狀聞事。臣已筵奏矣。上曰。此事。爲道臣者。如是爲之。容或無怪矣。而松政極其苟艱。嗣後十年改造時。將何以爲之乎。不可不商量之也。命善曰。此慶尙道慰諭使趙時俊狀啓也。以爲。各樣穀之本色準納。其勢末由。窮民紓力。只在於代捧一款。而每因令下於開倉日久之後。輒致吏鄕之弄奸。未得實惠之遍究。若趁此開倉之前。早下代納之令。則不但爲均施惠澤之道。亦可爲準捧新還之策。大小米豆太。一依準折。姑令從所願代捧。待明秋還作本色事。令廟堂稟處爲請矣。今年嶺南代穀之請。何可不許。早先知委。俾開捧還之路云者。狀聞所論。儘有意見。許令依請施行。而至若尤甚邑幾許。之次邑幾許分數形止。更令條列登聞。以爲酌量稟處之地。何如。上曰。依爲之。出擧條上曰。嶺南事。可謂罔涯矣。備局公事。其已回諭。而紙尾。善爲以送乎。有隣曰。果卽嚴飭以送矣。上曰。文學政事。本非二致。然此人則雖曰少文。意其爲勤幹矣。到今觀之。實爲駭然。以高靈陜川水沈米事言之。不可爲牛馬之食云者。亦極怪駭。雖是大水。豈至倉廒全沈之境乎。自有水災以來。實所未聞。且民戶之漂壓。人名之渰死。其數夥然。極爲矜惻。則賙恤之典。所當先請。而無一言登聞。獨於水災。則至以伽倻發源等語。鋪張說去。有若禹貢註導水者然。此則謄出禹貢。足矣。何必以狀啓爲也。予於嶺南。憂慮之心。中夜靡弭者。良以是也。前後飭敎。果何如。而事事如此。誠爲駭然矣。霜降。乃是各道例啓之事。且人所易見者。則亦何不隨降報來耶。微細之處。猶尙若是。烏在其分憂之效乎。徒爾添憂而已。慰諭使之差送。亦出於不得已也。南顧之憂。實甚耿耿。而尙不處分者。有待乎分等狀啓之或可善爲。此又如是遲滯。良可怪也。命善曰。嶺南事。實多可悶。而災實分俵。時日爲急。若又移付於他手乎恐有太晩之慮矣。上曰。國之所恃者民。而任分憂之責者。旣如是稽忽。將何所恃乎。方伯不可不擇送矣。頃日慰諭使之差遣。以其曾按本道。且兼備堂故也。而每事似有推諉於道臣之意。誠可駭也。命善曰。特爲差遣。聖意有在。則渠安敢如是乎。命善曰。因別兼春秋林錫喆所懷。以扶安邊山政府折受處。許民耕食之後。居民之流入者。殆至數百戶之多。土地日墾。松木日斵。不可無變通之道爲言。而有令廟堂稟處之命矣。臣考見政府謄錄。則扶安左右邊山。皆是政府受賜之地。而己丑年。因大臣陳達。依餘結例。移屬均廳。自均廳定其給代。至今輸送矣。旣入於元帳付。中間且經打量。則伊後加耕之漸廣。此必是居民輩憑藉起墾之致。已入之民家。雖難猝然毁出。而若其打量後起墾處。則令道臣摘奸査驗。一倂陳廢。播植松木。以爲禁養之他。似好矣。上曰。別兼更爲奏達。可也。別兼春秋林錫喆曰。養松之道。雖在於移其民陳其田。而到今年久之後。猝難變通。自今爲始。元帳付外新起火田。各別禁斷。山腰上下。無論高峻平陸。如有量外加耕。一倂陳廢。不但加耕處而已。左右山內可合養松之地。亦多廣闊。申飭黔毛格浦兩鎭。使之隨處種松。而仍令嚴立科條。俾無潛斫之弊。則一年二年。庶可有茂密之效矣。上曰。諸臣之意。何如。戶曹判書鄭民始曰。扶安稅錢。自本邑上納。則本廳捧留。給代於政府而已。故未知形便之如何。而但當初折受。在於邊山松木茂密之時。則到今山木之童濯。必由於漸次加耕。侵及山腰之致。今若打量田畓。只留當初折受結數之野畓。而元數外近山加耕者。一倂陳廢植松。則似必無損於政府需用。而有效於邊山松政矣。左副承旨趙時偉曰。臣於年前奉命時。歷入邊山。略知松田事情。今因言端。敢此仰達矣。湖南沿邊宜松之山。到處童濯。而至於邊山。土品尤宜養松。而托以折受。奸民冒耕。毋論山腰山頂。擧皆墾耘。目前所見。誠極愁痛。當初折受。必有界限。査實其元帳付摠數。許民耕食。其餘濫耕處。竝陳廢植松。恐合事宜矣。行副司直徐有隣曰。湖南之邊山。曾與湖西之安眠同稱。七山以上松政。專靠於此矣。挽近以來。山腰上下。擧皆童濯。政府折受。亦已年久。而今乃如許者。實由於加耕日滋之致。加耕之遽然禁斷。在目下居民。雖若可悶。而比之松政。輕重懸殊。則別兼所達。誠有意見。若令一從田案。逐字打量。初折受元帳付外加耕處。毋論多少。倂爲陳廢。嚴飭黔毛格浦兩邊將。着意植松。考勤慢勸懲。則來頭松政之收效。恐不淺尠矣。上曰。依爲之。擧行便否。爲先令時任道伯論理。竝與原田外當陳結數。枚擧狀啓。可也。出擧條上曰。林錫喆。以關係民隱事。日昨奏達。極其詳明。誠爲嘉尙矣。命善曰。其所陳達。誠好矣。上曰。均廳給代之輸送於政府者。爲幾何耶。命善曰。爲一千兩矣。上曰。民戶之必爲潛耕。由於土沃之致耶。有隣曰。土品膏沃。宜於農作。故居民之流入者甚衆。必百般謀耕矣。命善曰。近來寫字官。全不擇差。方當文書入寫之時。可堪書役者甚少。故適値窠出。臣以自前多寫文書之人。使之另擇塡補矣。公事提調。必欲以新入生徒。不曾寫一張文書者塡補。累次往復。無端固執。末乃以決不可改爲言。臣之不能見重。固已自訟。而朝體則不可緣臣而壞了。承文院提調金履素。罷職。何如。上曰。依爲之。出擧條承文院提調金履素罷職事。榻前定奪命善曰。因吏曹上言。回啓判付。有議大臣稟處之命矣。故吏曹判書閔伸殉節事蹟。備載於莊陵誌。而同時諸人。皆已褒崇。則伸之尙未昭雪。宜有愍恤之典。特許追復官爵。旣是正卿。仍令賜謚。恐爲得宜。故正言李孟專。終始出處。卓然有特立之節。粤在肅廟朝。有建祠之命。仍命賜額致祭。則到今贈職賜謚。允合樹風聲之道。故義州府尹李莞。勳業節義。赫赫照人耳目。仁廟朝旣贈正卿。肅廟朝又命旌閭。先王朝又命追配於顯忠祠。則今此易名之請。似不必靳惜。臣之愚見如此。故敢達。上曰。依爲之。出擧條上曰。閔伸之殉節而尙未復官。是何故耶。命善曰。事係久遠。想必因循未果而然矣。上曰。伊時殉節諸人中。如有未復官之人。吏判旣已入侍。考出事蹟後。草記擧行。可也。熤曰。宗廟墻垣及宮墻頹圮處修築之役。尙未擧行。永禧殿及社稷墻垣。則及今修補。似好矣。命善曰。日氣漸寒。待明春始役。恐宜矣。熤曰。景賢堂龕榻奉安日子及毓祥宮奉安影幀奉來日子。以二十五日推擇矣。謹當以此日擧行乎。上曰。更待下敎爲之。可也。熤曰。承史各一員陪進事。亦何以爲之乎。上曰。此則節目間事也。儀註今已置之。以自內行禮爲之矣。性源曰。承傳邊將。今當差出。而方無見窠矣。自前如此之時。有前期三四朔遞改之規。今則。何以爲之乎。上曰。四朔則本無其例。如有三朔之人。遞改。可也。上曰。本兵之長。體任非輕。凡於事爲。實心修擧。勿爲解弛。可也。日昨以一律之罪。擬之以拿問定罪者。果何事也。兵判不可請捕將之罪乎。性源曰。似無捕將請罪之規矣。上曰。然則蔡濟恭時。何以請禁將之罪乎。上又曰。其時草記。已下於本曹耶。性源曰。草記則已爲爻周矣。魯鎭曰。考見大明律則有曰。踰皇城則絞。踰都城則流三千里。今此越城人。當用踰都城律。果不至於一律矣。上曰。伊日判付時。予亦見律文而下敎矣。皇城都城。有何不同耶。魯鎭曰。中國有內外城之別。故皇城都城之言。似以此也。性源曰。宣仁門南邊墻垣傾仄處。今已修改。把守軍兵。似當撤罷。何以爲之乎。上曰。撤罷。可也。上曰。宮墻事。誠甚可悶。木柵亦不堅牢。實有疎虞之慮矣。性源曰。自集春營至廣智營。其間墻垣低仄。亦甚疎虞。實爲可悶矣。民始曰。若隨毁隨築。則事似便簡。糜費反多。雖半日之役。必有一日之費。恐不如一時同築之爲愈矣。上曰。若欲竝築於一時。則事役甚巨。每間所入物力。當爲幾何乎。時偉曰。聞御將之言。則每間容入物力。爲二百兩云矣。上曰。訓將熟知此等事。戶判與諸將臣。相議爲之。可也。上又曰。訓將。何不入來乎。命善曰。情地悚惶。不得入來云矣。上曰。此猶薄勘矣。命善曰。罪重勘薄。尤爲悚惶矣。浩修曰。長寧殿殿內所在衣香。年久不可用矣。自前有請得內局之例。今亦依例請得於內局乎。上曰。唯。浩修曰。本府公都會。例於十月或十二月間試取矣。臣今旣下去。上來前可以設行乎。上曰。試取後上來。可也。上曰。刑曹京兆堂上。其果赴衙聽訟乎。魯鎭曰。臣則纂輯之役。殆無暇隙。近日則不得赴坐矣。命植曰。臣則時或赴衙聽理矣。上曰。纂輯之役。當於何間告訖乎。魯鎭曰。近當垂畢矣。宣惠廳堂上鄭民始曰。本廳各項上納。連爲申飭。幾皆畢捧。而惟連山之大同。延日之結錢。尙今不納。事極駭然。不可無責。兩邑守令。竝拿問處之。何如。上曰。依爲之。出擧條民始曰。每於四季朔。則自臣曹有慶熙宮奉審之例。而近或有未行之時。今番則何以爲之乎。上曰。置之。可也。上曰。久任郞廳進前。李夔進伏。上曰。職姓名。䕫曰。兵曹正郞臣李䕫矣。上曰。職掌。䕫曰。二軍色馬色有廳色矣。上曰。遺在。奏之。䕫曰。二軍色時遺在。則封不動木六百五十同內。二百同江都移置。五十同南漢移置。實在四百同。錢十八萬兩。銀子十一萬四千三百兩。別錄庫木六同零。上曰。以零餘上達。已有禁條。擧疋數仰達。可也。䕫曰。木六同三十五疋。布八同。苧六同。錢三百兩。行用庫木一百十六同十四疋。布六十九同二十一疋。苧一同二十七疋。錢一萬六千八十七兩。都案廳時遺在。則木二同十疋。布三十三疋。苧四十七疋。錢二百八十六兩矣。上曰。一年捧上。幾何。一年上下。幾何。各項名色。條達。可也。䕫曰。一年捧上。則六道騎步價布爲一千九百同。均廳給代爲七百同。合爲二千六百同。一年上下。則每朔魚鱗七十七同。每當雇價五十六同。又有月令四當兩當。一年一度。三年一次。五年一次。十年一次等名色。合上下爲一千八百餘同。此外別例。則隨用隨下。無恒定之數。故只就近來數年所用。分上中下三摠計之。上摠爲八百餘同。中摠爲五百同。下摠爲四百同。上項恒式一千八百同外。若用上摠之年。則所入不足。若用中摠之年。則餘在三百同。善用下摠之年。則餘在四百同矣。上曰。一年捧上木。幾何。錢幾。何。䕫曰。京畿道則純錢。江原道則嶺東九邑及平昌旌善。以純布上納。其餘則皆是純錢。全羅道則雲峰長水。以純布上納。黃海道紬産四邑。洪忠道苧産七邑。曾以所産紬苧上納。因民弊革罷後。皆以純錢上納。此外諸道諸邑。木錢參半。故大體錢邊多木邊少矣。上曰。苧納旣罷。則時遺在之有苧。何也。䕫曰。此乃曾前所在之苧。而年久腐傷。不得用下。故尙在會錄中矣。上曰。均廳給代木爲。幾何。錢爲幾何。䕫曰。七百同內。木則三分之一。錢則三分之二矣。上曰。今年有一軍色貸下乎。䕫曰。有之。而木十七同。錢三千六百兩矣。上曰。因何貸去。何不防塞。䕫曰。禁軍草價及軍服債。俱是應下之事。而一軍色所儲告乏。故不得已許貸矣。上曰。如有弊瘼。亦爲奏之。䕫曰。俄所陳貸去一事。誠痼弊矣。目今所在木錢。幸因年來省約之效。僅有如干餘數。而以上項上摠別例論之。則實有不足之患矣。本曹諸色。不知如此。若有不足。則輒皆貸去。非但曹中諸色如此。他司各處。自前亦或有貸去之弊。二軍色若因此難繼。則用道浩大。決難支保。此後則貸去一款。各別嚴防。好矣。上曰。諸色亦各有所入之物。當初設施。必然相當。何爲貸去乎。䕫曰。聖敎至當矣。諸色若量入爲出。則似不必貸去矣。上曰。爾爲騎郞。今爲幾朔。而不思釐正。但陳其弊乎。一軍色。貸去弊源。與判書消詳釐正。後日登對時以奏。可也。上曰。弊瘼。非但如是而已。更爲奏達。可也。䕫曰。曹中巨瘼。莫如軍價。都案廳軍。卽祭享及場中軍也。衛所軍。卽排役房及各差應軍也。兩項軍價。宜遵別單所載。不敢違越。而近年以來。別單外。亦多有諸般名色。臨時責立者。其數浩多。時加月增。故每於軍數報來之後。不得已有所減削。太減則每患稱冤。至有猥越登聞之擧。不減則轉致濫觴。作一經費尾閭之端。其所增減之適中。勢自不易。至於虛實之相蒙。久則必甚。此已切悶。而又有大於此者。莫重祭享之軍。貢人輩倉卒苟充。難免欠潔之歎。動駕時排設軍。衛所臨急募立。實多疎虞之慮。言念及此。尤極未安。其在重事體之道。不可不一番變通。曾有祡門監及營繕軍。因其隨報隨下之弊在淆濫。旣皆酌定。都數劃給。本處使各責立。則一時淆濫之弊。猶尙變通如此。況此至敬至重處所責立之軍乎。臣意則祭享軍。自奉常寺另擇精潔人。排設軍。自司鑰房預定有根着類。竝給價使役。而役價之自本曹上下者。一依紫門監營繕軍例。參量一年容入之數。折衷流來多寡之摠分兩等。永爲劃送。其餘場中軍及各差應軍。亦爲量宜定價。一體劃給衛所。使之雇軍擧行。何如。上曰。出擧條。與判堂及該寺提調。爛漫相議。後日登對時稟處。可也。出擧條上曰。所懷奏達。䕫曰。馬色弊端。專由於馬戶之淍殘。故臣與本色句管郞廳。抄出不實之類。一倂絶戶。擇驛屬中有根着稍饒者。纔己充定。以爲一分矯救之道。而究厥凋殘之由。則亦在於位田之私相賣買。富民之牟利。馬戶之失業。卽此一事而已。不實之戶。今雖釐正。賣買如不嚴防。則其弊必當不日而復生矣。驛田私買。旣有當律。出擧條更加申飭。永杜後弊。何如。上曰。依爲之。出擧條沈基泰進伏。上曰。職姓名。基泰曰。兵曹正郞臣沈基泰矣。上曰。職掌。基泰曰。一軍色有廳色馬色矣。上曰。遺在。基泰曰。一軍色時遺在木一同二十九疋三十四尺。錢二千九百五十五兩一錢四分矣。上曰。所懷。奏之。基泰曰。一軍色一年應下。其數亦夥然。凡干支用之道。多賴於二軍色之借貸。今若永杜此路。則實無推移支放之道矣。上曰。當初定式時容入之數。似無不足矣。何爲而每有此不足之患耶。基泰曰。恒式所錄。旣如是不敷。故每有不足之歎矣。上曰。當初磨鍊。似必相當。恒式所錄。豈如是乎。基泰曰。流來弊源。臣未及詳知。而中旬時所入。亦甚浩多。故以本色所在。無以策應。必須貸來於二軍色。而隨捧隨償。償而又貸。以此之故。遺在之數。亦甚不多矣。上曰。近日中旬。亦不爲之。宜無用下之浩多。遺在之減縮。無異前日。此何故耶。所貸木錢。其果隨卽還報乎。兵判可知之矣。性源曰。臣未知弊源之始自何年。而其時經用大縮。不得不推貸。而自此以後。隨捧隨償。歲以爲常。便成積債矣。上曰。各領移送文蹟。自最初年條。詳悉謄出。後日登對時以奏。可也。徐邁修進伏。上曰。職姓名。邁修曰。戶曹正郞臣徐邁修矣。上曰。職掌。邁修曰。版藉司矣。上曰。遺在。邁修曰。遺在錢一萬三千兩矣。上曰。所對數爻。甚爲錯謬。誠極駭然。旣是外任。則何不習誦。有此誤對耶。入侍下敎。旣在再昨日。則尤焉敢若是也。仍命書榻敎曰。戶曹正郞徐邁修。先汰後拿。趙翼鉉進伏。上曰。職姓名。翼鉉曰。戶曹佐郞臣趙翼鉉矣。上曰。職掌。翼鉉曰。別例房矣。上曰。遺在。翼鉉曰。正鐵爲七百斤餘矣。上曰。錢布數爻。何不奏達耶。翼鉉曰。臣非本色。故錢布則未能知之矣。上曰。正鐵數爻。更奏。可也。翼鉉曰。七千斤矣。上曰。所奏極爲舛錯。拿處。可也。仍命書榻敎曰。戶曹佐郞趙翼鉉。拿處。上曰。戶曹事。誠爲可悶矣。郞廳無一人堪任者。前戶判事。誠甚慨然矣。俄者數爻書入事。戶判更爲奏達。可也。民始曰。御覽都遺在。前已書入。故今於書入之際。似不免疎漏矣。仍命書榻敎曰。戶曹各色郞廳。推考。又命書榻敎曰。昨日坐直承旨。竝推考。沈公猷進伏。上曰。職姓名。公猷曰。宣惠廳郞廳臣沈公猷矣。上曰。職掌。公猷曰。湖西廳矣。上曰。遺在。公猷曰。米五萬一千八百五十三石。太四千一百四十七石。木綿一百九十三同十二疋。錢二萬一千九十四兩矣。上曰。所懷。有則陳之。無則不必强覓。退去。可也。徐簡修進伏。上曰。職姓名。簡修曰。宣惠廳郞廳臣徐簡修矣。上曰。職掌。簡修曰。均役廳矣。上曰。遺在。簡修曰。銀子十萬四千七百八十九兩。錢五十九萬五千八百七十六兩。木綿三百同二十六疋。布十九同三十疋。米二萬四千二百八十八石。田米三千五百七十九石。太五千九百三十九石矣。上曰。弊瘼。陳之。簡修曰。近來各樣上納。愆期爲痼弊。申明月限。嚴飭。何如。上曰。此則久任郎廳所奏。每每如此。不必出擧條也。上曰。均廳之設。在於何年乎。簡修曰。乙亥年矣。上曰。設廳時以何條規。畫而設置耶。簡修曰。以漁鹽稅及選武布免稅結錢矣。上曰。均廳所以給代者。何事耶。簡修曰。給貸處甚多。故每患不足。至於貢物年條。有先買之擧矣。上曰。貢物預買之事。在爾所見。果何如耶。簡修曰。極爲苟艱矣。上曰。若是苟艱。則有何變通之道耶。想有所懷。陳之。可也。簡修曰。變通之策。未及思量矣。上曰。何道爲選武布。何道爲漁鹽稅。何道爲免稅結耶。簡修曰。八道有漁鹽稅免稅結。而選武布則在於六道矣。上曰。何時上納耶。簡修曰。木布則二月。米太則四月矣。趙鎭憲進伏。上曰。職姓名。鎭憲曰。宣惠廳郞廳臣趙鎭憲矣。上曰。職掌。鎭憲曰。嶺南廳矣。上曰。遺在。鎭憲曰。米四萬一千九百四十七石。太一千三百十七石。木綿七百六十二同三十一疋。布一百五十五同二十六疋。錢六萬四千四十九兩矣。上曰。所懷。陳之。鎭憲曰。所懷則無。而弊瘼則有之矣。上曰。弊瘼則何事耶。鎭憲曰。嶺南漕船。當初節目頗優厚。故上納之後。猶有贏餘矣。近年以來。奸弊層生。沙工且以貧殘之類充送。故直自其邑。多數消融。及其上納之時。逋欠屢出。以此之故。徵捧延拖累朔。此是目今莫大之弊。大臣旣有筵稟。出擧條申飭。而事關弊端。敢此仰達。上曰。往復於堂上。善爲之。可也。金鼎鎭進伏。上曰。職姓名。鼎鎭曰。宣惠廳郞廳臣金鼎鎭矣。上曰。職掌。鼎鎭曰。湖南色矣。上曰。遺在。鼎鎭曰。米九萬三千四百四十三石。太五千七百三十一石。木三百一同五疋。布三十三同三十二疋。錢五萬四千八百三十六兩矣。上曰。所懷。陳之。鼎鎭曰。今年湖南大同穀之致敗米。爲五千一百六十餘石。太爲三百四十餘石。此則無他。定式外。或有濫載。最晩又爲裝發。如是之際。亦不得完固之船。每有如此之弊。該廳雖已申飭。而至於明年。則濫載晩發之弊。出擧條各別嚴飭。何如。上曰。爾言則固好。而巳爲申飭矣。上曰。以年老之人。奏對之際。不錯一字。誠奇矣。命善曰。屢經州郡。甚爲老鍊矣。尹耆東進伏。上曰。職姓名。耆東曰。刑曹正郞臣尹耆東矣。上曰。職掌。耆東曰。禁一房矣。上曰。所懷。陳之。耆東曰。近來徵債防禁之後。奸民輩具邊給債。而以無邊樣竝利捧手記。混同呈推之弊。間或有之。貧民難以支過。分付五部。此等之訟。知委坊曲。申飭禁斷。何如。上曰。依爲之。出擧條宋翼洙進伏。上曰。職姓名。翼洙曰。漢城判官臣宋翼洙矣。上曰。職掌。翼洙曰。掌八道帳籍矣。上曰。所懷。陳之。翼洙曰。斜出之法。乃所以防奸也。家舍田畓。勿論價本之多寡。臣府申飭斜給。而至於貢物京主人文劵價。雖至累千金之多。皆以白文買賣。故奸僞層生。起訟相爭之弊。種種有之。一依田畓例官斜。然後庶有防弊之道矣。上曰。與判堂消詳爲之。可也。出擧條李命杰進伏。上曰。職姓名。命杰曰。司僕僉正臣李命杰矣。上曰。職掌。命杰曰。馬籍色矣。上曰。爲任不久。別無可詢者矣。鄭東協進伏。上曰。職姓名。東協曰。司僕寺判官臣鄭東協矣。上曰。職掌。東協曰。牧場色矣。上曰。封不動遺在。東協曰。丁銀九千五十兩五戔。錢二萬兩矣。上曰。所懷。陳之。東協曰。本寺元無弊瘼。故所懷無可仰達者矣。上曰。牧場事。有可達者奏之。東協曰。牧子子枝。勿定他役。載在事目。而近來外邑。謂以牧子亦土民。不無橫侵之弊。自本寺連爲申飭。而終不擧行。別般嚴飭。似好矣。上曰。好矣。洪仁基進伏。上曰。職姓名。仁基曰。軍資監主簿臣洪仁基矣。上曰。職掌。仁基曰。掌頒料矣。上曰。所懷。陳之。仁基曰。禁軍祿呼不米太。還入庫臺封。待翌朔放料時。上下已有定式。而近從謬例。出置私庫。隨其來受上下。極爲駭然。敢此仰達矣。上曰。旣知駭然。則何不釐正。面議于都提調提調。釐正。可也。鄭東浚進伏。上曰。職姓名。東浚曰。訓鍊都監從事官臣鄭東浚矣。上曰。職掌。東浚曰。軍色矣。上曰。遺在。東浚曰。黃金葉子金合二十一兩七錢。正銀天銀地銀玄銀元銀丁銀合二萬八千九百四兩。價布一百二十九同四十七疋。布五十二同二十一疋。錢二萬三千七百二十二兩矣。上曰。所奏數爻。無一字差錯。誠奇矣。命善曰。果如聖敎矣。上曰。所懷。陳之。東浚曰。本營經用。專靠價布。而若當綿農失稔之時。則各道之從民願錢木參半。固多已例。而至於今年諸道之請以純錢。廟堂之許以純錢。雖出於民情之不得已。而營用之苟艱。亦不可不顧。此後則或有純錢之請。自廟堂先問本營事情。參互較量。始爲許施。則似好矣。且軍布上納。必趁十月。自是朝家之事目。而近年以來。或有跨歲而不納者。今則當限已迫。有難及期預飭。而自明年若有十月內未準納之邑。自本營草記論罪之地。似好矣。上曰。出擧條。以此申飭。可也。出擧條上曰。此言果。何如耶。命善曰。軍門則無怪其如是矣。洪仁浩進伏。上曰。職姓名。仁浩曰。兼訓鍊都監從事官臣洪仁浩矣。上曰。職掌。仁浩曰。無職掌矣。上曰。備邊郞亦是久任。則何無待令之例乎。大臣旣入侍。此後則定式。久任郞廳入侍時。同爲入侍。可也。徐龍輔進伏。上曰。職姓名。龍輔曰。禁衛營從事官臣徐龍輔矣。上曰。職掌。龍輔曰。軍色矣。上曰。遺在。龍輔曰。天銀十六兩九錢。丁銀四萬七千二百四十九兩。錢七萬三百三十兩。價布二百七十六同十五疋。布六十一同十三疋矣。上曰。所懷。陳之。龍輔曰。軍門弊端。莫過於價布之以錢代捧。俄者都監從事官。旣已陳達。此後則勿以純錢代捧事。定式施行。似宜矣。上曰。令廟堂稟處。可也。上曰。一年所捧爲。幾許疋乎。龍輔曰。六百四十餘同。而江原道則以純錢。他道則木錢參半矣。金載瓚進伏。上曰。職姓名。載瓚曰。御營廳從事官臣金載瓚矣。上曰。職掌。載瓚曰。軍色矣。上曰。一番坐起。尙未爲之。遺在所懷。不必下詢矣。李栢然進伏。上曰。職姓名。栢然曰。訓鍊都監軍餉把摠臣李栢然矣。上曰。遺在。栢然曰。米三千四十石。錢三千三十兩。銀四千九百兩矣。上曰。弊瘼。陳之。栢然曰。捧上上下。姑未經歷。弊瘼有無。未及詳知矣。上曰。奏對之際。多有做錯。誠可駭也。時偉曰。訓鍊都監軍餉色把摠李栢然。遺在數爻。不能別白仰對。飭敎之下。事極駭然。推考警責。何如。上曰。依爲之。出擧條申光祜進伏。上曰。職姓名。光祜曰。訓鍊都監鳥銃色從事官臣申光祜矣。上曰。遺在。光祜曰。鳥銃二千七百六十五柄。環刀二千八十柄。鉛丸一百三十八萬三百十八介。夫里鐵九千五百六十九斤。槍柄木六百九十六條。加時木二千一百六十四條。黑角弓三千五百四十張。校子弓四千五百一張。筒兒二千八百三十六箇。長箭四千九百一部。片箭五千六百四十六部。手弩弓一百張。手弩機一百坐。手弩箭三百部矣。上曰。所懷。陳之。光祜曰。本色物力素乏。鉛丸每有不足之患矣。上曰。此則與大將相議之事。何必筵奏也。上曰。軍器能無破傷者乎。光祜曰。別無破傷者矣。上曰。此後摘奸時。若執頉。則當有處分矣。宋載德進伏。上曰。職姓名。載德曰。訓鍊都監火藥色從事官臣宋載德矣。上曰。遺在。載德曰。火藥十五萬五千一百四斤十二兩矣。上曰。所懷。陳之。載德曰。所懷別無可達者矣。閔致協進伏。上曰。職姓名。致協曰。禁衛營餉色從事官臣閔致協矣。上曰。遺在。致協未能詳對。上曰。一年所捧。爲幾何。致協曰。米一萬七千九百六十九石八斗矣。上曰。此數爻。載於何處。致協曰。載於式例矣。上曰。虛張名目。有若實有者然。誠駭然矣。上曰。兩南移劃米。爲幾石乎。致協曰。爲一千石餘矣。上曰。戶曹移送太。用之何處。均廳給代米。其數。幾何。致協不能對。上曰。今番則特爲參酌。後日登對時。熟講以入。可也。吳毅常進伏。上曰。職姓名。毅常曰。御營廳餉色從事官臣吳毅常矣。上曰。遺在。毅常歷數以奏。上曰。銀是記簿所在。則何爲以不知乎。爾是別軍職。則與他人自別。而職掌內事。猶未能詳知。甚可駭也。文從事尙能盡記。而況爾武從事。焉敢若是。仍命書榻敎曰。御營廳軍餉從事官吳毅常。竝本職汰去。李集星進伏。上曰。進伏之際。不爲曲拜。多有做錯。拿處。上曰。訓正苟簡。後日政。通擬。好矣。性源曰。實無可合人。尙未通望矣。上曰。如有可合人。雖於今日政差出。好矣。性源曰。李義彬金魯成諸人。似可合矣。上曰。須量爲之。可也。李普衍進伏。上曰。職姓名。普衍曰。廣興倉副奉事臣李普衍矣。上曰。頃已下詢。今不必更問。退去。可也。上曰。拿處之人。旣是李集星。則數數拿處。亦甚可矜。以推考捧傳旨。仍命書榻敎曰。掌藥院久任郞廳李集星。推考。又命李集星入侍。集星進伏。上曰。職姓名。集星曰。掌藥院主簿臣李集星矣。上曰。職掌。集星曰。樂生色矣。上曰。遺在。集星曰。一年應捧錢五千六百七十六兩。而自十月捧上。至九月計用已盡。故今則無遺在矣。上曰。歲入。錢乎。木乎。集星曰。錢木參半捧上矣。上曰。捧錢木於何處耶。集星曰。樂工樂生。奉足捧之矣。上曰。所懷。奏之。集星曰。今番新定樂生七十四名。依傳敎加出。故今則無不足之弊。而但樂器中笙簧。貿來年久。弊傷不堪用矣。上曰。弊則補而用之。可也。集星曰。自本院每有改補用之。而似不如新件之聲。今番使行。貿來之地。似好矣。上曰。何必每每貿來。隨毁隨補以用。宜矣。上曰。養賢庫主簿崔大恒。成均館博士金命彦。旣已拿處有命。爾等退去。可也。金載瓚進伏。上曰。職姓名。載瓚曰。吏曹正郞臣金載瓚矣。上曰。職掌。載瓚曰。文選司考功司矣。上曰。所懷。陳之。載瓚曰。每當親臨大享時。祭官以在京三司。無以排擬。例自本曹。行關畿邑。文官之原在鄕者。使之及期上京。以爲推移分排之地。已有年前飭敎。而每患稱頉。不卽上來。輒不免臨時苟艱之患。事甚爲悶。今番親享時。則出擧條各別申飭。俾令前期來待。無或有如前稱頉之弊。似好矣。上曰。此事曾有定式乎。有防曰。李𡊠爲承旨時。有所陳達定式之事矣。上曰。別無更爲定式之事。依定式嚴飭。可也。出擧條命善曰。此時親享。誠爲悶慮矣。上曰。近因有事。久未親行。誠爲不安。今番謹當躬行矣。李復燮進伏。上曰。職姓名。復燮曰。尙瑞院副直長臣李復燮矣。上曰。職掌。復燮曰。掌璽寶節鉞馬牌矣。上曰。所懷陳之。復燮曰。所懷別無可達者矣。李攀龍進伏。上曰。職姓名。攀龍曰。東部都事臣李攀龍矣。上曰。職掌。攀龍曰。六事矣。上曰。第奏之。攀龍曰。掌管內坊里居人非法事及橋梁道路頒火禁火里門警守。家垈打量人屍檢驗等事矣。上曰。所懷陳之。攀龍曰。臣待罪部官。有所仰達矣。宗廟墻垣去夏潦水頹落處六處。每處二名式合十二名。勿論晝夜守直。而立冬隔日。日氣漸寒。衣薄殘民。冷處可悶。卽欲結幕以給。而本部元無一立空石。分付該營。結幕之意。敢此仰達。上曰。依爲之。出擧條上曰。輪對之法意甚厚。古所謂工執藝事以諫者也。後日登對時。必陳所懷。可也。李趾馨進伏。上曰。職姓名。趾馨曰。義盈庫直長臣李趾馨矣。上曰。職掌。趾馨曰。燭色矣。上曰。頃以燭事爲拿處矣。此後則各別申飭。可也。韓慶會進伏。上曰。職姓名。慶會曰。東氷庫別提臣韓慶會矣。上曰。職掌。慶會曰。掌氷丁矣。上曰。所懷陳之。慶會曰。所懷無之矣。趙時淳進伏。上曰。職姓名。時淳曰。西氷庫別檢臣趙時淳矣。上曰。職掌。時淳曰。掌氷丁矣。上曰。所懷陳之。時淳曰。別無所懷。而藏氷時虛實相蒙。爲弊不些。誠甚可悶矣。上曰。戶判旣已入侍。氷丁事必爲申飭。無至於如前之弊。可也。蔡濟恭爲戶曹判書時。已有釐正之事。而竟無其效。箕伯在戶曹時。果善處之矣。然紫門監之弊。尤爲甚焉。誠可悶矣。朴賢秀進伏。上曰。職姓名。賢秀曰。典設司別檢臣朴賢秀矣。上曰。職掌。賢秀曰。遮帳進排矣。上曰。所懷陳之。賢秀曰。所懷別無可達矣。韓世裕進伏。上曰。職姓名。世裕曰。司圃署直長臣韓世裕矣。上曰。職掌。世裕曰。掌宗廟月令薦新供上菜蔬矣。上曰。兵判以司圃署錢事。有所筵奏。今已釐定乎。性源曰。始未及釐定。而遂安則必欲除減云矣。上曰。此錢用於何處乎。性源曰。給貢價矣。上曰。惠廳旣已給價矣。本署又何爲以給價乎。性源曰。折半自本署給之云矣。上曰。所奏殊欠詳明矣。仍命書榻敎曰。司圃提調推考。白師坤進伏。上曰。職姓名。師坤曰。議政府司祿臣白師坤矣。上曰。職掌。師坤曰。謄錄官矣。上曰。遺在。師坤曰。無遺在矣。上曰。扶安錢旣已移去。則必有遺在矣。師坤曰。扶安錢一千兩。自均廳移來。而本府元役役價。逐朔上下。故無遺在矣。徐有龍進伏。上曰。職姓名。有龍曰。中樞府經歷臣徐有龍矣。上曰。職掌。有龍曰。原任大臣許。凡於傳諭時。如無遣史官之命。臣爲傳諭矣。上曰。所懷陳之。有龍曰。別無可達之辭矣。命退。上曰。昌城尉以先朝儀賓。實爲自別。則資品已高。而今無見帶提調云。吏判今適入侍。旣承筵敎。隨窠擬望。可也。民始曰。本曹之前例別例房及各色之繁緊。不可一時無主管之人。而蔭窠四員中。一員有闕。一員禁推。一員有情勢呈旬。一員老病。見今無以推移代察。委屬可悶。老病及呈旬人員。竝以他司中無故人員。口傳換差。何如。上曰。依爲之。出擧條上曰。誰某乎。民始曰。老病人則李壽仁。而呈旬人則金履中矣。戶曹正郞李壽仁。佐郞金履中。他司中口傳相換事。榻前定奪民始曰。湯劑今已停止。當出榻敎乎。上曰。唯。仍命書榻敎曰。進御加減六君子湯。自今日停止。命退。諸臣以次退出。